《赠青城道人》
宋代·范浚

道人来自青城巅，飘飘逸气凌云烟。青鞋布袜久游世，踏尽海宇名山川。

琴心三叠得妙旨，华顶一路通幽禅。自言早岁拾瑶草，往往鹤上逢真仙。

惜哉食服只半剂，犹与人世相周旋。曾期汗漫九垓外，决去已复挥骡鞭。

伊予此生一念误，遂堕尘网嗟拘挛。镜中华发已疏索，肘后丹经犹弃捐。

三山银阙眇何许，怅望碧海波翻天。因君告我独往意，伎痒竦踊心茫然。

莫言得道两尘隔，蓬岛只在拄杖前。定知后会君刮眼，看我玉练还颓年。

作者简介：范浚（1102-1150），字茂名（一作茂明），婺州兰溪（金华兰溪）香溪镇人，世称“香溪先生”。绍兴中，举贤良方正。以秦桧当政，辞不赴。闭门讲学，笃志研求，学者称香溪先生。浚著有《香溪集》二十二卷，《四库总目》传于世。